REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj: 06-2/108-13

22. mart 2013. godine

B e o g r a d

Z A P I S N I K

15. SEDNICE ODBORA ZARAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 19. MARTA 2013. GODINE

 Sednica je počela u 12, 10 časova.

 Sednicom je predsedavala Milica Dronjak, predsednica Odbora.

 Sednici su prisustvovali članovi Odbora: Ninoslav Girić, Milanka Jevtović Vukojičić, Aleksandar Radojević, Ljiljana Lučić, Ranka Savić, Aleksandar Pejčić, Mirjana Dragaš, Miroslav Markićević, Saša Dujović, Sanja Čeković, Dušica Morčev i Ivan Bauer.

 Sednici nisu prisustvovali članovi Odbora: Ljiljana Miladinović, Jovana Joksimović i Slavica Saveljić.

 Sednici su pored članova Odbora, prisustvovali narodni poslanici: Milica Vojić Marković (zamenica člana), Slobodan Veličković, Bora Kovačević, Vera Paunović, Ljubica Milošević, Milorad Stošić i Stefana Miladinović.

 Sednici su prisustvovali i predstavnici Ministarstva rada, zapošljavanja i socijalne politike: dr Jovan Krkobabić, ministar, Zoran Martinović, Brankica Janković, Dragi Vidojević i Negovan Stanković, državni sekretari, Ljiljana Džuver, pomoćnica ministra, Dragoljub Peruača, direktor Inspektorata za rad, Dragan Blašić, šef Kabineta ministra i Miloš Čolić, savetnik ministra.

 Na predlog predsednice Odbora, dnevni red predložen u sazivu, dopunjen je Predlogom zakona o izmenama i dopunama Zakona o radu, tako da je usvojen sledeći:

D n e v n i r e d

 1. Razmatranje Informacije o radu Ministarstva rada, zapošljavanja i socijalne politike, za period od 01. decembra 2012. godine do 28. februara 2013. godine,

2. Razmatranje Predloga zakona o izmenama i dopunama Zakona o profesionalnoj rehabilitaciji i zapošljavanju osoba sa invaliditetom,

3. Razmatranje Predloga zakona o izmenama i dopunama Zakona o radu,

4. Razmatranje predstavki i predloga građana,

5. Razno.

Pre prelaska na razmatranje utvrđenog dnevnog reda, usvojen je bez primedbi zapisnik 14. sednice Odbora, održane 11. februara 2013. godine.

 Prva tačka dnevnog reda **– Razmatranje Informacije o radu Ministarstva rada, zapošljavanja i socijalne politike, za period od 01. decembra 2012. godine do 28. februara 2013. godine**

 Predsednica Odbora Milica Dronjak pozdravila je dr Jovana Krkobabića ministra, prisutne državne sekretare, kao i direktora Inspektorata za rad i napomenula da Odbor Informaciju o radu Ministarstva razmatra na osnovu člana 229. Poslovnika NS.

 Obraćajući se narodnim poslanicima dr Jovan Krkobabić, ministar rada, zapošljavanja i socijalne politike rekao je da će prisutni državni sekretari predstaviti informaciju u pogledu sektora za koji su nadležni, a da će se on na kraju rasprave obratiti narodnim poslanicima, odgovoriti na eventualna pitanja, a na ona na koja se ne bude odmah moglo odgovoriti, pisanim putem to naknadno učiniti.

 Zoran Martinović je govoreći o aktivnostima sektora za rad i zapošljavanje u prethodna tri meseca, kao značajno istakao formiranje radne grupe za pripremu izmena i dopuna, ili novog zakona o štrajku, kao i izmena i dopuna Zakona o radu. Pomenuo je da je Narodna skupština već razmatrala i usvojila zakon koji je ovo ministarstvo pripremilo – [Zakon o dopuni Zakona o platama u državnim organima i javnim službama](http://www.parlament.rs/upload/archive/files/cir/pdf/zakoni/2013/4596-12.pdf), kao i tri konvencije MOR, a trenutno je na dnevnom redu Predlog zakona o izmenama i dopunama Zakona profesionalnoj rehabilitaciji i zapošljavanju osoba s inavliditetom (o čemu će detaljnije biti reči u okviru druge tačke). Napomenuo je da su u okviru plana rada Vlade u ovom periodu, donete važne uredbe, jedna koja se donosi prvi put – Uredba o naknadama i drugim primanjima zaposlenih u organizacijama obaveznog socijalnog osiguranja, u okviru čega je primenjena složena procedura uređivanja na jedinstven način svih primanja koja se odnose na organizacije obaveznog socijalnog osiguranja. Kad je u pitanju oblast zapošljavanja, krajem prošle godine je usvojen Nacionalni akcioni plan zapošljavanja za 2013. godinu, a doneti su i svi neophodni programi za sprovođenje aktivnih mera zapošljavanja. Akcenat će biti na zapošljavanju mladih, viškova zaposlenih u procesu restrukturiranja i teže upošljivih kategorija stanovništva.

 Brankica Janković je u svom izlaganju obuhvatila aktivnosti Sektora za brigu o porodici i socijalnu zaštitu i Sektora za zaštitu osoba s invaliditetom. Rekla je da je u ovom periodu završena izrada četiri podzakonska akta koji se nalaze u proceduri davanja mišljenja relevantnih organa. U pitanju su pravilnici: o licenciranju profesionalaca zaposlenih u socijalnoj zaštiti, o licenciranju organizacija pružalaca usluga u sistemu socijalne zaštite, o minimalnim standardima za obvavljanje delatnosti socijalne zaštite i o stručnim poslovima u oblasti socijalne zaštite. Pomenuta četiri pravilnika se odnose na uvođenje sistema kvaliteta, u skladu sa Zakonom o socijalnoj zaštiti. U vezi sa Porodičnim zakonom iz 2005. godine pripremljena su tri nacrta pravilnika (koji omogućavaju kvalitetniji rad staratelja, jer do sada nije bila regulisana naknada za njihov rad): o uslovima za naknadu troškova i nagradu staratelju; o načinu podnošenja starateljskog izveštaja i polaganju računa staratelja; o načinu rada, sastavu i finansiranju stalne komisije organa starateljstva za popis i procenu imovine štićenika. Zatim, rađeno je na pravilniku (na osnovu Zakona o socijalnoj zaštiti) koji treba da doprinese boljem kvalitetu rada organa starateljstva – pravilnik o vršenju stručnog nadzora nad centrom za socijalni rad, kao organa starateljstva, kao i na pravilniku o porodičnom smeštaju (na osnovu Porodičnog zakona), koji će omogućiti da se zaokruži celina i da se započne s ozbiljnijom reformom. Pripremljen je i Nacrt zakona o socijalnom preduzetništvu, koji je takođe u proceduri davanja mišljenja resornih organa. Upravo je formirana i radna grupa za izradu Nacrta zakona o upotrebi znakovnog jezika. Pored navedenih aktivnosti, u toku je rad na raspisivanju konkursa za ostvarivanje prava i poboljšanje položaja osoba s invaliditetom i za pomoć u uspostavljanju usluga i održavanju već postojećih usluga u lokalnim samoupravama. Priprema se i izmenjeni predlog uredbe o namenskim transferima, što je značajno za poboljšanje pružanja usluga na lokalnom nivou. Naglasila je da je u ovom sektoru, pogotovo u Odeljenju za upravno-nadzorne poslove, došlo do nove organizacije u radu Odeljenja, čime je značajno smanjen broj predmeta koji čekaju na rešavanje.

 Negovan Stanković je aktivnosti Sektora boračko-invalidske zaštite, svrstao u tri segmenta: prava boračko-invalidske zaštite, zatim, negovanje tradicije oslobodilačkih ratova Srbije i zaštite srpskih vojnih memorijala u zemlji i inostranstvu, kao i program podrške udruženjima u oblasti boračko-invalidske zaštite, zaštite civilnih invalida rata i porodica palih boraca. Kad je reč o pravima iz oblasti boračko-invalidske zaštite, u ovom periodu su zahvaljujući planiranim sredstvima, isplate bile redovne. Kad je u pitanju negovanje tradicije oslobodilačkih ratova Srbije, u ovom periodu je održano 12 manifestacija, kojima su obeleženi značajni istorijski datumi. U okviru zaštite srpskih vojnih memorijala u zemlji i inostranstvu, započeti su ili su nastavljeni radovi, za koje je planirano da budu završeni do kraja godine, u šta spada i obnavljanje memorijala i grobalja. Za narednu godinu, u saradnji sa Kabinetom predsednika RS, priprema se obeležavanje sto godina Prvog svetskog rata. U pogledu programa podrške udruženjima u oblasti boračko-invalidske zaštite, konkurs se privodi kraju i očekuje se donošenje konačne odluke i potpisivanje ugovora, radi raspodele sredstava.

 Dragoljub Peruača je rekao da Inspektorat na čijem je on čelu, obezbeđuje primenu više zakonskih i podzakonskih akata. U izveštajnom periodu Inspektorat je posebnu pažnju posvetio nadzoru u visoko rizičnim sektorima, pre svega u građevinarstvu i industriji. Međutim, prioritetna aktivnost je obavljena u okviru isplata i kontrola zarada, naknada zarada za trudnice i porodilje, kao i regulisanja njihovog radno-pravnog statusa. Pored zakonskih ovlašćenja, Inspektorat je preventivnim delovanjem i savetodavnom ulogom, doprineo da se jedan broj trudnica (njih 10) koje su radile na određeno vreme kod poslodavaca, a ostale bez posla zbog isteka ugovora na određeno vreme, vrati na rad i da do okončanja trudnoće, odnosno porodiljskog odsustva, budu u radnom odnosu. Iz oblasti rada i radnih odnosa, u ovom periodu je izvršeno blizu 8100 nadzora, kojima je obuhvaćeno oko 100 hiljada zaposlenih. Prilikom ovog nadzora, 1655 lica je zatečeno na tzv. radu na crno, a nalaganjem mera od strane Inspektorata, poslodavci su zasnovali radni odnos sa oko 1100 lica. Doneto je oko 1500 rešenja, a podneto 698 zahteva za pokretanje prekršajnog postupka, kao i tri krivične prijave. Iz oblasti bezbednosti i zdravlja na radu, izvršeno je blizu 5500 nadzora, kojima je obuhvaćeno oko 110 hiljada zaposlenih, doneto je 1250 rešenja o otklanjanju nedostataka, podnet je 301 zahtev za pokretanje prekršajnog postupka, kao i tri krivične prijave. Ukupan broj povreda na radu u odnosu na isti period prošle godine smanjen za 50%, a broj smrtnih povreda za 78%. U okviru kontrole nad Zakonom o sprečavanju zlostavljanja na radu, izvršeno je 1025 nadzora, doneto je 111 rešenja o otklanjanju nedostataka, podneto je osam zahteva za pokretanje prekršajnog postupka, a Inspektoratu su se ovim povodom podjednako obraćali i muškarci i žene. Izvršeno je i 3340 inspekcijskih nadzora nad primenom Zakona o zaštiti stanovništva od izloženosti duvanskom dimu, pre svega u privrednim društvima. Obuhvaćeno je preko 40 hiljda zaposlenih, a doneto 45 rešenja o otklanjanju nedostataka. Inspektorat je takođe učestvovao i u socijalnom dijalogu, a u cilju njegovog jačanja, organizovani su sastanci sa reprezentativnim udruženjima poslodavaca i sidnikata. Osim toga, Inspetorat je u ovom periodu uzeo učešće i u međunarodnoj saradnji, pre svega u projektu unapređenja stanja bezbednosti i zdravlja na radu, finansiranom od strane Kraljevine Norveške. Održani su i sastanci sa predstavnicima MOR, stranih ambasada i inspektorata za rad u regionu. U oblasti rodne ravnopravnosti, nekoliko inspektora je u Torinu obučeno od strane MOR za što bolje primenjivanje zakonske regulative u ovoj oblasti.

 Dragi Vidojević je na kraju istakao da Informacija sadrži detaljan prikaz aktivnosti Ministarstva u prethodna tri meseca, sa prilogom koji se odnosi na finansijski aspekt. Pohvalio je zaposlene u Ministarstvu, zahvaljujući čijem kvalitetnom i stručnom radu su ovom periodu i postignuti dobri rezultati.

 U diskusiji su učestvovali: Aleksandar Pejčić, Ivan Bauer, Ljiljana Lučić, Ranka Savić, Saša Dujović, Milanka Jevtović Vukojičić, Mirjana Dragaš, Miroslav Markićević, Brankica Janković, Jovan Krkobabić i Milica Dronjak.

 Aleksandar Pejčić je najpre pohvalio to što je ministar prisutan, ali je skrenuo pažnju da je ministar dužan i da primi bilo kog narodnog poslanika, ukoliko on zatraži prijem. Istakao da nije u redu što u periodu na koji se Informacija odnosi, nije bilo isplata novčane socijalne pomoći na teritoriji Kosova i Metohije, jer smatra da je stanovništvu koje tamo živi, ova vrsta pomoći neophodna. Smatra da bi i zbog motivisanja ove populacije da ostane da živi na teritoriji KiM, Vlada trebalo da uloži napore da isplate budu redovne. Postavio je pitanje dokle se u Vladi stiglo sa pripremom zakona o boračko-invalidskoj zaštiti i tim povodom podsetio da se presude Evropskog suda za ljudska prava u Strazburu, za isplate naknada po osnovu diskriminacije, konstantno donose u korist ratnih veterana i da ovo pitanje treba rešiti na sistemski način.

 Ivan Bauer je istakao važnost prisustva ministra i njegovih saradnika na sednicima Odbora. Postavio je pitanje dokle se stiglo u izradi izmena i dopuna Zakona o radu i Predloga zakona o štrajku i kad se može očekivati da se pomenuti tekstovi nađu u skupštinskoj proceduri. Rekao je da je u razgovorima sa predstavnicima različitih sindikata, došao do saznanja da se oni protive donošenju zakona o štrajku, ali da će bez obzira na to, učestvovati u njegovoj izradi, kao i u izradi Predloga zakona o izmenama i dopunama Zakona o radu.

 Ljiljana Lučić je pohvalila to što se privodi kraju izrada dva ključna podzakonska akta u oblasti socijalne zaštite – Pravilnika o licenciranju pružaoca usluge socijalne zaštite i Pravilnika o licenciranju stručnih radnika u socijalnoj zaštiti, koji će uticati na uvođenje kvaliteta u sistem. Istakla je da je dobro i to što se izrada Predloga uredbe o namenskim transferima u socijalnoj zaštiti privodi kraju, jer je jasno da u praksi neće doći do uspešnog razvijanja mreže socijalnih usluga, ukoliko za manje opštine ne budu uspostavljeni namenski transferi iz budžeta. Pomenula je važnost izmena Porodičnog zakona (pre svega odredbi koje se odnose na fizičko kažnjavanje dece). Kad je u pitanju Zakon o finansijskoj podršci porodici sa decom, istakla je da su se u međuvremenu, od njegovog donošenja, određene okolnosti promenile, pa smatra da bi pojedini kriterijumi trebalo da budu blaži, npr. pravo na pristup dečijem dodatku, kako bi bio veći obuhvat dece korisnika ovog prava. Zanimalo ju je da li su počele pripreme izmena i dopuna Zakona o penzijskom i invalidskom osiguranju, s obzirom na to da Fiskalni savet u tom smislu predlaže određene izmene. U pogledu izmena i dopuna Zakona o radu i Zakona o štrajku istakla je da se ne sme dozvoliti da ekonomska kriza u kojoj se nalazimo ugrozi već dostignuta ekonomska i socijalna prava zaposlenih.

 Ranka Savić je rekla da je najviše zainteresovana za Zakon o radu i budući zakon o štrajku, s obzirom na to da se oba odnose na suštinska pitanja. U vezi sa sindikatima, istakla je problem reprezentativnosti. Smatra da bi bez obzira na reprezentativnost, trebalo voditi računa o tome ko su akteri u razgovorima o socio-ekonomskim pitanjima, u zemlji u kojoj ima milion i 700 hiljada zaposlenih i u kojoj se ne poštuje ni pravo na minimalnu zaradu. Istakla je da Ministarstvo dobro radi svoj posao, u smislu servisa građanima, registracije sindikata, davanja relevantnih mišljenja, ali da još uvek nema suštinskog pomaka, ni boljitka.

 Saša Dujović je pohvalio rad Ministarstva u periodu na koji se odnosi Informacija i posebno istakao deo koji se odnosi na isplatu prava iz oblasti boračko-invalidske zaštite, koja nisu mala (iznose oko 15 milijardi dinara). Pohvalio je i angažovanje u održavanju memorijalnih spomenika (posebno onih u inostranstvu). Međutim, izrazio je žaljenje povodom toga što su dosta mala sredstva izdvojena za udruženja u oblasti boračko-invalidske zaštite. Istakao je da se nada da će Ministarstvo u narednom periodu raditi na donošenju podzakonskih akata koji se odnose na ovu populaciju, kao i da će do kraja godina biti donet zakon o boračko-invalidskoj zaštiti. Podsetio je da i Odbor i Pododbor za pitanja ratnih veterana i žrtava ratova od 1991-1999. godine, daju svoj doprinos, time što skreću pažnju Ministarstvu na probleme ove populacije i ukazuju na to gde postoji mogućnost da joj se pomogne. Interesovalo ga je šta u Ministarstvu planiraju da urade povodom uskoro očekivanih presuda Evropskog suda za ljudska prava u Strazburu, s obzirom na to da se radi o velikom broju ljudi koji će ovim putem ostvariti pravo na određene naknade.

 Milanka Jevtović Vukojičić je zahvalila ministru i njegovim saradnicima na današnjem dolasku i pohvalila Informaciju o radu. Osvrnula se na oblast socijalne i porodično-pravne zaštite, gde je takođe pohvalila rad na donošenju podzakonskih akata, pre svega onih koji proističu iz Zakona o socijalnoj zaštiti i iz Porodičnog zakona (koji je donet 2005. godine, a do sad nije donet ni jedan podzakonski akt koji iz njega proističe), posebno pravilnici koji se odnose na starateljstvo i hraniteljstvo, jer smatra da bez donošenja pravilnika u ovoj oblasti, nije moguća ni adekvatna primena zakona. Pohvalila je i donošenje Nacrta zakona o socijalnom preduzetništvu i izrazila nadu da će primedbe i predlozi predstavnika nevladinog sektora, biti uzeti u obzir pri donošenju Predloga zakona. Pomenula je kao pohvalno i formiranje radne grupe koja će raditi na izradi teksta nacrta zakona o znakovnom jeziku i istakla kao vrlo značajnu finansijsku podršku Ministarstva razvijanju usluga na lokalnom nivou, pre svega onih koje se odnose na osobe s invaliditetom. Pohvalila je i rad Uprave za rodnu ravnopravnost na jačanju položaja žena i većoj uključenosti žena u sve institucije.

 Ivan Bauer je postavio pitanje da li postoji ideja o reformi penzijskog sistema, koji je zastareo i u svetu ne funkcioniše na taj način već dugi niz godina, a kod nas je ovakav dugoročno neodrživ.

 Mirjana Dragaš je pohvalila sveobuhvatnost Informacije o radu, istakavši da to upravo govori o složenosti celog Ministarstva i raznorodnosti sektora koje ono obuhvata. Složila se sa prethodnim govornikom da je reforma penzijskog sistema neophodna i istakla da je važno da u pripremi budućeg zakona u ovoj oblasti, učestvuju pripadnici svih političkih opcija i da se nađu rešenja koja će u budućnosti moći da obezbede stabilnost penzionih fondova, odnosno način isplate ove vrste osiguranja. Smatra da bi Ministarstvo rada trebalo da bude inicijator razgovora s ostalim ministarstvima, koja bi trebalo da stvore uslove za obezbeđivanje zapošljavanja. Postavila je pitanje u vezi sa neusklađenošću vojnih penzija, kao i kada će se zakon koji reguliše ovo pitanje naći u skupštinskoj proceduri. Istakla je da je pohvalan odnos Ministarstva prema memorijalima, koji su godinama bili zapostavljeni, jer se izgubila kultura „sećanja“ na pale žrtve i podržala je uređivanje memorijalnog centra „Staro sajmište“. Postavila je pitanje da li postoji mogućnost da se zabeleže imena svih srpskih žrtava Drugog svetskog rata i ratova devedesetih godina.

 Miroslav Markićević je takođe pohvalio rad Ministarstva u prethodnom periodu. Interesovalo ga je da li se zna broj boraca NOR koji još uvek primaju tzv. boračku penziju i kolika su sredstva u pitanju. Takođe je podržao uređivanje memorijalnog centra „Staro sajmište“ i istakao da se ovaj nekadašnji logor, nalazio na teritoriji NDH i da su u njemu likvidirani ljudi različitih vera, nacija i političkih uverenja.

 Brankica Janković je odgovorila na pitanja koja su se odnosila na njen sektor. U vezi sa neisplaćenim socijalnim davanjima na teritoriji KiM u januaru i februaru, rekla je da se davanja za građane na ovoj teritoriji, isplaćuju na osnovu programa socijalnih davanja koji predlaže Kancelarija za KiM, a na osnovu zaključka Vlade koji je usvojen 22. februara ove godine. Naglasila je da su davanja isplaćena odmah nakon zaključka Vlade, ali da u vreme kad je Informacija pisana, on još uvek nije bio donet. Povodom Predloga uredbe o namenskim transferima u socijalnoj zaštiti, izrazila je nadu da će se sad kad su usvojene i unete primedbe Ministarstva finansija i privrede, ubrzo naći na dnevnom redu Vlade i da će biti usvojen. Kad je u pitanju mogućnost izmena Zakona o finansijskoj podršci porodici sa decom, rekla je da je iz Narodne skupštine najavljeno da će u maju i junu biti održana dva javna slušanja koja će se odnositi na ovaj zakon. Očekuje da će tom prilikom stručnjaci UNICEF-a dati detaljnu analizu, iz koje će biti vidljivo koji su to slučajevi koji imaju ovo pravo, a ne ostvaruju ga, kao i koji su slučajevi kod kojih dolazi do zloupotrebe ovog prava. Nakon toga će i Ministarstvo pristupiti izmeni ovog zakona. Kad je u pitanju Porodični zakon, složila se da bi što pre trebalo uneti odredbu o zabrani fizičkog kažnjavanja dece.

 Odgovarajući na pitanja narodnih poslanika ministar se složio sa tvrdnjom da zakoni o radu i o štrajku predstavljaju dva važna zakona koje bi trebalo doneti do kraja godine. Međutim, za njihovo donošenje neophodna je i saglasnost socio-ekonomskih partnera, kao i drugih unutrašnjih i međunarodnih faktora. Istakao je da između poslodavaca i sindikata vlada nesklad. Skrenuo je pažnju na činjenicu da više od 80% privatnih firmi nema svoj sindikat, pa stoga i do dogovora u toj oblasti teško dolazi. S druge strane, standardi Evropske unije podrazumevaju drugačiji pristup ovom problemu Kad je rad Ministarstva u pitanju, rekao je da je na početku mandata zatečeno sedam hiljada predmeta koji su čekali na rešavanje, na kojima su odmah angažovani pravnici iz svih resora Ministarstva. Govoreći o Predlogu zakona o izmenama i dopunama Zakona o profesionalnoj rehabilitaciji i zapošljavanju osoba sa invaliditetom koji je trenutno u skupštinskoj proceduri, istakao je da su se u Ministarstvu trudili da u okviru trenutnih mogućnosti, sve što je neophodno bude izmenjeno, ali da je usled ekonomske krize, moralo da dođe i do određenih kompromisa. Što se tiče primedbe o prijemu narodnih poslanika kod ministra, istakao je da će bez izuzetka primiti svakoga ko to zatraži, u skladu sa svojim obavezama. U pogledu mogućnosti reforme penzijsko-invalidskog sistema, složio se da je reforma neophodna. Istakao je da se do sad ostvarena prava na penzijsko osiguranje, ne mogu dovoditi u pitanje, jedino što jeste moguće dovesti u pitanje jeste ostvarivanje budućih prava i način njihovog ostvarivanja. Ne slaže se da treba da dođe do izjednačavanja staža i godina života kod muškaraca i žena, s obzirom na to da su zaposlene žene, u većini slučajeva istovremeno i domaćice, pa bi pomenuto izjednačavanje zapravo značilo njihovu neravnopravnost. O ovome bi eventualno bilo moguće razmišljati na duži rok (od 20 godina), što podrzumeva produžavanje životnog veka. Pomenuo je i pravo na beneficirani radni staž i izrazio nedoumicu u pogledu toga da li je ovo pravo dovoljno kritički sagledano. Kad su u pitanju naknade ratnim veteranima, o čemu se trenutno odlučuje na Evropskom sudu u Strazburu, rekao je da postoje tri kategorije ovih naknada, koje ukupno iznose 35 milijardi i istakao da se rešenje ovog problema mora naći, tako da naknade budu isplaćene svima, a ne samo jednom delu, što je sad slučaj. Jedna od mogućnosti je da se ovo pretvori u javni dug i da bude isplaćivano u ratama. Kad je nekadašnji logor „Staro sajmište“ u pitanju, obećao je da će biti pretvoreno u memorijalni centar do kraja ove, ili do početka sledeće godine. Što se tiče penzija boračke populacije, na šta se odnosilo pitanje M. Markićevića, rekao je da ih ima još oko 40 hiljada i da je tim povodom pokrenuo pitanje obaveze Fonda PIO da ih isplaćuje. Govoreći o sistemu socijalne i porodično-pravne zaštite, rekao je da će uvođenjem sistema licenciranja, biti uvedena disciplina u rad ustanova socijalne zaštite i njihov rad generalno poboljšan. Naglasio je i da je dosta pooštrena kontrola usvajanja dece u prekograničnim zemljama. Na kraju se izvinio što nije prisustvovao sednici, kad je Odboru predočavana prethodna Informacija o radu Ministarstva.

 Predsednica je zahvalila na iscrpnom obrazlaganju Informacije o radu i predložila da se Odbor izjasni.

 Odbor je većinom glasova (10 za, 2 protiv, 1 nije glasao) odlučio da prihvati Informaciju o radu Ministarstva rada, zapošljavanja i socijalne politike, za period od 01. decembra 2012. godine do 28. februara 2013. godine.

 Druga tačka dnevnog reda **–** **Razmatranje Predloga zakona o izmenama i dopunama Zakona o profesionalnoj rehabilitaciji i zapošljavanju osoba sa invaliditetom**

Ljiljana Džuver je u uvodnom izlaganju rekla da su tri razloga dovela do toga da se pristupi izmenama i dopunama ovog zakona. Prvi se odnosi na terminološko usklađivanje sa podacima koje objavljuje Republički zavod za statistiku; drugi je usaglašavanje sa propisima o kontroli državne pomoći; treći na ukidanje penala. Sve ključne obaveze koje je ovaj zakon, donošenjem 2009. godine uveo – zapošljavanje osoba s invaliditetom, mogućnost procene radne sposobnosti, razrada profesionalne rehabilitacije po posebnim programima i pospešivanje zapošljavanja osoba s invaliditetom, ostaju iste. Rezultati pokazuju da je od stupanja Zakona na snagu, preko devet hiljada osoba s invaliditetom zaposleno, a za preko 12 hiljada je urađena procena radne sposobnosti, što sve zajedno predstavlja značajne doprinose ovog zakona. Kad je u pitanju pomenuto terminološko usklađivanje, istakla je da je poslednji podatak koji se odnosi na prosečnu zaradu u privredi RS, iz decembra 2010. godine. Nakon toga je Republički zavod za statistiku, donevši Strategiju razvoja i objavljivanja podataka, ukinuo objavljivanje ovih podataka, tako da sad umesto formulacije „prosečna zarada u privredi Republike“, treba da stoji „prosečna zarada u Republici“. Ovo ima dvostruki uticaj na odredbe Zakona – s jedne strane, biće neophodno mesečno usklađivanje (u odnosu na to kako Zavod objavljuje), a uticaće i na iznos na osnovu koga se formira obaveza poslodavaca koji ne zaposle osobu s invaliditetom da uplatom iznosa 50% prosečne zarade, izvršavaju svoje obaveze. S druge strane, imaće uticaja na iznos refundacije zarade koju Ministarstvo uplaćuje, po zaposlenoj osobi s invaliditetom, preduzećima za profesionalnu rehabilitaciju i zapošljavanje osoba s invaliditetom. Kad je u pitanju usaglašavanje sa kontrolom državne pomoći, na osnovu zaključka Vlade je doneta šema svih institucija i ministarstava, sa svim propisima koji moraju biti usklađeni sa donetim Zakonom o kontroli državne pomoći i uredbom koja ga prati, a ovaj zakon se nalazi među njima. Subvencije zarade na osnovu kojih se vrši obaveza zapošljavanja osoba s invaliditetom, sada se vezuju u šemu državne pomoći, pa imaju pravo na subvenciju 75% ukupnih troškova zarade, a ostalih 25% mora biti učešće poslodavaca. Kad poslodavac zaposli osobu s invaliditetom bez radnog iskustva, imaće pravo na ovakvu nadoknadu troškova u toku 12 meseci. Osim toga, ovo će imati uticaja i na refundaciju zarada. Naime, do sad je učešće preduzeća u refundaciji bilo u ukupnom iznosu doprinosa za zarade koje padaju na teret poslodavca, dok će sad obračun iznosa subvencije biti na osnovu sistema šeme državne pomoći, pa će država učestovati sa 75% od ukupne zarade, a sa 25% će učestvovati poslodavac. Naglasila je da se umesto refundacije (što je do sad bio slučaj), prelazi na sistem subvencije, što je preduzećima za profesionalnu rehabilitaciju povoljniji način i olakšava im poslovanje. Treća izmena se odnosi na ukidanje penala. Do sad je situacija bila takva da je poslodavac koji je imao obavezu zapošljavanja osoba s invaliditetom, tu obavezu ispunjavao prevashodno zapošljavanjem osobe s invaliditetom. Drugi način je bio uplaćivanje u budžetski fond iznosa od 50% prosečne zarade, dok je treći način bio ugovor o poslovno-tehničkoj saradnji sa specijalizovanim preduzećem, a na sve ovo su bili dodati penali. U skladu sa tim, poslodavac koji do 5. u mesecu ne bi uplatio iznos od 50%, do poslednjeg dana u mesecu je imao obavezu da uplati penal, drugim rečima, sam sebe da kazni za trostruki iznos minimalne zarade. Poslodavci su ovo prepoznali kao najnepovoljniju situaciju, a to se vidi i na osnovu izveštaja Poreske uprave, koja prati izvršenje obaveze iz ovog zakona, jer se uplata penala dešavala u vrlo malom broju. Ukidanjem penala, poslodavcu se i dalje, ukoliko ne izvrši obavezu, ona obračunava na nivou 50% prosečne zarade, na šta se računa kamata od datuma kad je stupio u docnju, a pored toga i kazna koja je propisana Zakonom. Predloženim rešenjem, odnosno ukidanjem člana 29. Zakona, procedura će biti pojednostavljena, a time i način izvršenja obaveze poslodavca.

 U diskusiji su učestvovali: Ranka Savić, Ljiljana Džuver, Saša Dujović, Mirjana Dragaš, Milica Dronjak i Zoran Martinović.

 Ranka Savić je zamolila za pojašnjenje čl. 32. i 40. Predloga zakona.

 Ljiljana Džuver je objasnila da se izmena člana 32. odnosi na sve poslodavce u Srbiji za koje je ova obaveza propisana, odnosno na poslodavce koji zaposle osobu s invaliditetom bez radnog iskustva, dok su u članu 40. u pitanju samo specijalizovana preduzeća za profesionalnu rehabilitaciju i zapošljavanje osoba s invaliditetom.

 Ranka Savić je nakon pojašnjenja, konstatovala da ove odredbe podrazumevaju da se favorizuju specijalizovana preduzeća nad ostalim poslodavcima, sa čim se Lj. Džuver složila.

 Saša Dujović je rekao je da se ne slaže sa ukidanjem penala, jer smatra da je dobro da ta vrsta kazne za poslodavca postoji. Postavio je pitanje koliko je sredstava do sad prikupljeno u Budžetski fond i kuda ta sredstva odlaze, imajući u vidu da je do sad zaposleno samo devet hiljada osoba s invaliditetom na teritoriji cele Srbije. Postavio je i pitanje da li Ministarstvo radi na jačanju specijalizovanih preduzeća za profesionalnu rehabilitaciju i zapošljavanje osoba s invaliditetom.

 Mirjana Dragaš je obavestila da su joj se obratile organizacije osoba s invaliditetom, sa molbom da se putem amandmana dopuni član 41. tako da pored toga što se preduzeću za profesionalnu rehabilitaciju mogu obezbediti sredstva za poboljšanje uslova rada, da im treba obezbediti i unapređenje proizvodnih programa, uvođenje standarda, poboljšanje kvaliteta proizvoda i pruženih usluga, prilagođavanje radnih mesta itd. Ove organizacije takođe sugerišu da se nekom narednom prilikom izmeni, odnosno podzakonskim aktom uredi, tj. precizira stepen invaliditeta, a u skladu sa tim i obaveze poslodavaca koje se odnose na njihovo zapošljavanje.

 Milica Dronjak je obavestila da se putem kontakt forme na sajtu Narodne skupštine, Odboru obratio građanin Dušan Konjević, s inicijativom za izmenu i dopunu člana 4. osnovnog teskta Zakona. Ovaj dopis je prosleđen članovima Odbora, radi upoznavanja.

 Zoran Martinović je rekao da je namera bila da Predlog zakona bude jasan, kao i da se poslodavci ne opterećuju bespotrebno. Povodom pitanja S. Dujovića o prikupljenim sredstvima, rekao je da se godišnje u Budžetski fond uplati oko dve milijarde dinara. Za ovu godinu (a i prethodnih je bilo slično) je 700 miliona predviđeno za sprovođenje aktivnih mera za zapošljavanje osoba s invaliditetom, dok je oko milijardu i 200 hiljada predviđeno za refundacije zarada u preduzećima za profesionalnu rehabilitaciju i za podsticanje uslova poslovanja (već je u toku javni poziv ovim preduzećima, kojih trenutno ima 42, a u poslednjih nekoliko godina je samo dva ili tri preduzeća izgubilo ovo svojstvo). Istakao je da se sva sredstva koja uđu u Budžetski fond, vraćaju privredi i ne koriste se za druge namene. Međutim, naglasio je da se sredstva iz ovog fonda u poslednje vreme nisu koristila u skladu sa mogućnostima, naime, za aktivne mere je iskorišćeno samo oko 50% sredstava, s obzirom na to da ni u privredi nije bilo dovoljno inicijative u pogledu konkurisanja za njih. Smatra da bi efikasnije korišćenje ovih sredstava imalo veći efekat na zapošljavanje osoba s invaliditetom.

 Ljiljana Džuver je istakla da Budžetski fond funkcioniše na potpuno transparentan način, program rasporeda korišćenja sredstava i određivanja njihove namene se donosi na godišnjem nivou, a usvaja ga Vlada. Jedina razlika u funkcionisanju, do koje je došlo izmenama Zakona o budžetskom sistemu, ogleda se u tome što Ministarstvo više ne može da vidi priliv sredstava u Budžetski fond, osim na osnovu izveštaja Poreske uprave. Međutim, država i dalje ima obavezu da u Fond uplaćuje sredstva za onaj broj osoba s invaliditetom koji nije zaposlila (a ovo se odnosi samo na državne organe za čije zarade se obezbeđuju sredstva iz budžeta, dok svi ostali izvršavaju ovu obavezu na osnovu Zakona i pravilnika). Dakle, sredstva u Fond uplaćuju i država i preduzeća.

 Odbor je većinom glasova (devet za, jedan nije glasao), odlučio da predloži Narodnoj skupštini da prihvati Predlog zakonaoizmenama i dopunama Zakona o profesionalnoj rehabilitaciji i zapošljavanju osoba s invaliditetom, u načelu.

 Za izvestioca Odbora na sednici Narodne skupštine određena je Milica Dronjak, predsednica Odbora.

 Treća tačka dnevnog reda **– Razmatranje Predloga zakona o izmenama i dopunama Zakona o radu**

 Predsednica je rekla da je u skladu sa članom 74. stav 2. Poslovnika NS, obavestila narodnog poslanika, podnosioca Predloga zakona o izmenama i dopunama Zakona o radu, o mogućnosti da Odbor danas uvrsti njegov predlog u dnevni red sednice.

 Kako je narodni poslanik Nebojša Stefanović odsutan, a da nije ovlastio nikoga ko bi predlog ovih izmena i dopuna obrazložio na sednici Odbora, istakla je da su Predlogom zakona predviđene dve suštinske izmene: jedna koja se vrši u skladu s odredbama Konvencije MOR 183 o zaštiti materinstva – da se zaposlenoj ženi koja prekida porodiljsko odsustvo i vraća na posao ranije, omogućava pauza u toku radnog vremena, kako bi dojila svoje dete; druga – da se zaposlenoj ženi koja radi na određeno vreme, produžava radni odnos po isteku roka za koji je zasnovan, do isteka korišćenja prava na porodiljsko odustvo, odsusvo sa rada, radi nege deteta i odsustvo sa rada, radi posebne nege deteta. Isplata naknade će se vršiti na teret budžetkih sredstava, a ne na teret poslodavca. Takođe, dopunom jednog stava u članu 187. pruža se dodatna zaštita zaposlenoj ženi za slučaj da poslodavac protivno odredbama zakona da otkaz, konstatacijom da je otkaz ništav.

 Stoga je zamolila prisutne predstavnike Ministarstva da informišu Odbor o stavu Vlade, povodom predloženih izmena i dopuna, shodno članu 155. stav 1. Poslovnika.

 Zoran Martinović je rekao da će Vlada da podrži ove izmene i dopune, s obzirom na to da su u skladu sa izmenama Zakona o radu koje Ministarstvo planira da predloži u narednom periodu. Međutim, s obzirom na to da su u Ministarstvu tek danas imali prilike da vide predložene izmene, naknadno će pisanim putem dostaviti mišljenje Vlade, zajedno sa sugestijama koje se odnose na zaštitu trudnica za vreme trudničkog bolovanja, u pogledu izjednačavanja visine naknada za vreme trudničkog bolovanja.

 Miroslav Markićević je izneo sugestiju da se u Zakon o radu, ili u neki poseban zakon, uvrsti odredba kojom će se neisplaćivanje plata radnicima, tretirati kao krivično delo.

 Milanka Jevtović Vukojičić je rekla da će poslanici Srpske napredne stranke, svakako podržati ovaj predlog zakona, s obzirom na to da se radi o zaštiti najodgovornijeg „posla“, a to je materinstvo. Razlog više za to jeste činjenica da su sredstva obezbeđena u budžetu.

 Odbor je većinom glasova (devet za, jedan nije glasao), odlučio da predloži Narodnoj skupštini da prihvati Predlog zakonaoizmenama i dopunama Zakona o radu, u načelu.

 Za izvestioca Odbora na sednici Narodne skupštine određena je Milica Dronjak, predsednica Odbora.

 Četvrta tačka dnevnog reda **– Razmatranje predstavki i predloga građana**

Predsednica je obavestila da je Radna grupa Odbora za predstavke i predloge, pregledala pristigle pritužbe građana i sačinila predloge dopisa koje bi trebalo uputiti nadležnim organima. Pitala je članove Odbora da li su saglasni da se ovi dopisi, bez rasprave na današnjoj sednici, dostave nadležnim organima, kao i podnosiocima predstavki, i to: Maji Rajičić iz Smedereva, Emi Kraktus iz Beograda, Dobrici Nikolić iz Jagodine, Milivoju Đurđeviću iz Uba, Danici Mandić iz Mokrina, Miroslavu Čitakoviću iz Beograda, Milanu Subotiću iz Stare Pazove, Slađani Ćirović iz Zrenjanina, Slavku Zemljaku iz sela Jakovlje i Ištvanu Balažu iz Kanjiže.

 Odbor je većinom glasova (devet za, jedan nije glasao) podržao predlog predsednice Odbora u vezi sa pomenutim dopisima.

 Peta tačka dnevnog reda **– R a z n o**

 Predsednica je obavestila da je Odbor dobio dopis od Asocijacije slobodnih i nezavisnih sindikata iz Beograda, u kome traže podršku Odbora da Ranka Savić bude član delegacije Srbije, kao predstavnik radnika, ispred sindikata, na 102. konferenciji MOR, koje će se održati od 5. do 20. juna 2013. godine u Ženevi.

Predsednica je istakla da od Odbora do sada nije ni tražena, nije davana saglasnost ove vrste, niti je ta obaveza Poslovnikom predviđena, samim tim što delegaciju ne sastavlja Narodna skupština, već Vlada. S obzirom na to da ne postoji dovoljno elemenata za odlučivanje o traženoj podršci, predložila je da prisutni predstavnici Ministarstva predoče Odboru proceduru sastavljanja delegacije za skupove ove vrste.

 Zoran Martinović je rekao da je Ministarstvo dobilo inicijativu Asocijacije. Međutim, odgovor Ministarstva će biti negativan, s obzirom na to da delegacije na konferencijama MOR čine članovi Socijalno-ekonomskog saveta i predstavnici Vlade (koji su takođe članovi Socijalno-ekonomskog saveta). Svaki drugi član delegacije bi morao da bude izaslanik nekog od socijalnih partnera, što znači da bi morala da ga predloži jedna od članica Socijalno-ekonomskog saveta. Smatra da nema osnova da ta praksa ne bude i ovom prilikom poštovana.

 Miroslav Markićević je pod tačkom razno, izrazio svoje nezadovoljstvo povodom lošeg funkcionisanja elektronskog sistema, preko koga je nedavno počelo vođenje sednica odbora. Istakao je da bi bilo svrsishodnije laptopove, na kojima se ovaj sistem primenjuje, pokloniti onima kojima bi više bili od koristi, npr. siromašnoj deci, školama i sl.

 Sednica je završena u 15, 10 časova.

 SEKRETAR PREDSEDNICA

 Žužana Sič Levi Milica Dronjak